Esben Lunde Larsen (V), 2012-11-01:
Vi har i dag L 33 til første behandling som en følge af en ny læreruddannelse.
Lovforslagets hensigt er at fastlægge den overordnede ramme for udmøntning af den politiske aftale om den nye læreruddannelse, som blev indgået den 1. juni 2012.
Med lovforslaget ophæves lov om uddannelsen til professionsbachelor som lærer i folkeskolen.
Lovforslaget indebærer, at ministeren for forskning, innovation og videregående uddannelser får en bemyndigelse til at pålægge professionshøjskolerne at udvikle og implementere konkrete initiativer, der sikrer den nødvendige forsyning af lærere med relevante undervisningskompetencer i forhold til folkeskolens behov.
I Venstre er vi særdeles tilfredse med den nye læreruddannelse.
Formålet er helt klart: Uddannelsen skal være fagligt stærkere og mere attraktiv, den skal matche folkeskolens behov og være gennemsyret af almen dannelse.
Målet i forhold til de nyuddannede lærere er lige så klart: Lærerne skal undervise i de fag, de har undervisningskompetence i, så folkeskolens elever møder lærere, der har en faglig fordybelse i de fag, der er på skoleskemaet.
Den nye uddannelse sikrer et fagligt løft, mere professionsforskningsbaseret undervisning, fokus på innovation og entreprenørskab, en regional dækningsforpligtelse, kompetencemålstyring og ikke mindst en styrkelse af faget kristendom/livsoplysning/medborgerskab.
Ved at fremrykke fokus på almen dannelse samtidig med at vi fastholder et stærkt kristendomsfag, giver vi danske lærerstuderende den bedst tænkelige forudsætning for at bibringe elever i folkeskolen en forståelse af det danske samfund, dets historie, kultur og kristendomsarv.
Det er afgørende for Venstre, og vi er stærkt tilfredse med, at det har fået så klar en placering i den nye uddannelse, for det sikrer, at lærerne kan forberede eleverne på deres deltagelse i og medansvar for et dansk samfund med fokus på frihed og folkestyre.
Det fokus underbygges ved, at læreruddannelsen i fremtiden reguleres efter samme principper som andre videregående uddannelser, hvor de konkrete kompetencekrav til de enkelte undervisningsfag udformes på et fagligt grundlag.
Det har også været afgørende for Venstre, at kvaliteten i undervisningen blev hævet, og det sker nu, idet professionshøjskolerne via udviklingskontrakterne bliver holdt op på, at de lærerstuderende får mere kvalitet i undervisningen, bl.a. i form af flere timer.
Samtidig har det været afgørende, at der kan indføres stopprøver, så studerende ikke går i det uendelige uden reelt set at gennemføre en uddannelse, men forudsætningen for et løft er også, at der bliver adgangsbegrænsning, ikke alene i forhold til karakterer, men også via optagelsessamtaler.
Dette har Venstre medvirket til at sætte fokus på, og vi er særdeles tilfredse med den ændring i optagelsespraksis, som den nye læreruddannelse bliver baseret på.
Endelig har Venstre haft fokus på entreprenørskab og talentforløb som en forudsætning for at kunne videreudvikle det danske samfund i en mere innovativ retning samt understøtte talenter i at udfolde deres talent endnu mere til gavn for hele samfundet.
Alt det og meget mere vil danne grundlag for fremtidens læreruddannelse og dermed også folkeskolen, hvilket Venstre varmt kan anbefale.
Det fordrer en tilslutning til L 33, hvilket Venstre kan give.